ར་བདུན་བརྗོད་དེ་ངག་བྱིན་གྱིས་བརླབས་ལ།  སྐྱབས་འགྲོ་སེམས་བསྐྱེད་བླ་མའི་རྣལ་འབྱོར་གསོལ་འདེབས་དང་བཅས་པ་སྔོན་དུ་བཏང་ལ་ཡི་དམ་བཅུ་གསུམ་མའམ།  བདུད་ལས་རྣམ་རྒྱལ་ལམ།  ཡི་དམ་གྱི་ཆོ་ག་མང་ཉུང་ཅི་( ༡༨༢ )བྱེད་ཀྱང་བླ་མ་དམ་པའི་གསུང་ཚད་ལྡན་ནས་འབྱུང་བ་བཞིན་བྱས་ཏེ་བཟླས་པ་གཏོར་མ་དང་བཅས་པ་སྔོན་དུ་གཏོང་།  མཆོད་གཏོར་བསྐང་རྫས་བྱིན་རླབས་སོགས་གཏོར་ཆོག་ནས་འབྱུང་བ་བཞིན་བྱས་ལ།  དེ་ནས་ལྷ་མོ་བསྐྱེད་པ་ནི།  བྷྱཽཿརཀྨོ་བྷྱོ་ཅེས་སོགས་ལན་གསུམ་དང་།  ཨ་ཧྲཱིཿཥྚྲཱི་ཅེས་སོགས་ཀྱིས་སྒྲུབ་གཏོར་སྦྱངས།  སྟོང་པའི་ངང་ལས་རང་གི་མདུན་དུ་ཁྲག་ཞག་འཁྲུག་པའི་རྒྱ་མཚོ་ཆེན་པོའི་དབུས་སུ་རླུང་ནག་འཚུབ་མའི་གུར་གྱི་ནང་དུ་འོག་གཞི་མཐིང་ནག་གྲུ་བཞི་པའི་དབུས་སུ་ཨེ་ལས་ཆོས་འབྱུང་ཟུར་གསུམ་པ་དེའི་ནང་དུ་དྲེའུ་རྐྱང་སེར་གྭ་པ་སྲིན་པོའི་ཐོད་པའི་སྒ་དང་པགས་པས་གཡོགས་ཤིང་གོང་སྨེད་དང་སྲབ་མཐུར་གདུག་པའི་སྦྲུལ་ལས་བྱས་པ།  དེའི་སྟེང་དུ་བྷྱཽཿལས་གཏོར་མ་དང་གཉིས་སུ་མེད་པའི་དཔལ་ལྡན་དམག་ཟོར་གྱི་རྒྱལ་མོ་རེ་མ་ཏཱི།  ཞེས་སོགས་མངོན་རྟོགས།  སྤྱན་འདྲེན།  དབང་བསྐུར་རྒྱས་གདབ།  མཆོད་གཏོར།  བཤགས་པ།  བསྐང་གསོ་རྣམས་རྒྱས་པར་བྱ།  དེ་ནས་བསྙེན་པ་དངོས་ལ་འཇུག་པ་ལ།  མེ་ལྕེ་འབར་བའི་ལེའུ་བརྒྱད་པ་ལས།  སྔགས་ཞེས་བྱ་བ་ཁྲོ་བོའི་སྲོག་རྩ་ཡིན།  ། གྲངས་ཀྱང་མང་ལ་ཟུར་ཡང་མ་ཆག་སྟེ།  ། གུག་སྐྱེད་ཚེག་དྲག་དག་ཀྱང་མ་ནོར་ན།  ། ལྷ་མོ་ནག་མོ་དངོས་སུ་འགྲུབ་པ་ཡིན།  ། ཅེས་པ་བཞིན་བསྙེན་པ་བྱེད་དགོས་པ་ཡིན་ལ།  དེ་ཡང་ཧ་ཅང་མི་མགྱོགས།  ཧ་ཅང་མི་དལ།  སྒྲ་ཧ་ཅང་ཆེ་བ་མ་ཡིན།  ཧ་ཅང་ཆུང་བ་མ་ཡིན།  སེམས་གཞན་དུ་གཡེང་བ་མ་ཡིན།  རིང་པོ་རྣམས་ཐུང་ངུར་སོང་བ་མ་ཡིན།  ཐུང་ངུ་རྣམས་རིང་པོར་སོང་བ་མ་ཡིན།  གུག་སྐྱེད་དང་ཀླད་ཀོར་དང་ཚེག་རྣམས་མ་ཉམས་པར་བྱས་ཏེ་སྔགས་བཟླ་དགོས་པ་ཡིན་པས་སྔགས་ཡི་གེ་ཤིན་ཏུ་དག་པ་རང་གི་མདུན་དུ་བཞག་སྟེ་དེ་ལ་དཔང་པོ་བྱས་ཏེ་སྔགས་བཟླས་ན་ལེགས།  དེ་ཡང་རང་ཡི་དམ་དུ་གསལ་བའི་ཐུགས་ཀའི་ཧཱུཾ་ལས་འོད་ཟེར་འཕྲོས།  ལྷ་མོའི་ཐུགས་ཀའི་བྷྱོཿལ་ཕོག་པས་ཐུགས་རྒྱུད་རང་དབང་མེད་པར་བསྐུལ་བས་ཅི་འདོད་པའི་ལས་རབ་འབྱམས་ཐམས་ཅད་ཐོགས་པ་མེད་པར་འགྲུབ་བར་བསམ་ལ།  བྷྱཽཿརཀྨོ་྾ཡང་རང་གི་ཐུགས་ཀའི་ཧཱུཾ་ལས་སྔགས་འཕྲེང་བྱུང་བ་རང་གི་ཞལ་ནས་ཐོན།  ལྷ་མོའི་ཞལ་དུ་ཞུགས།  ཐུགས་ཀའི་བྷྱཽཿལ་ཐིམ།  བྷྱཽཿལས་སྔགས་འཕྲེང་བྱུང་ལྷ་མོའི་ལྟེ་བ་ནས་ཐོན།  རང་གི་ལྟེ་བར་ཞུགས་ནས་ཧཱུཾ་ལ་ཐིམ།  འགལ་མེའི་འཁོར་ལོ་ལྟར་འཁོར་ཏེ་སྔགས་ཀྱི་ཡིག་འབྲུ་རྣམས་ཁ་དོག་སྔོ་ནག་མེ་འོད་འཕྲོ་བ་མྱུར་བ་དྲག་ལ་རྩུབ་པ་ཅན་དུ་རྩེ་གཅིག་ཏུ་དམིགས་ཏེ་བཟླས་པ་བྱའོ།  ། དེ་ནས་བཟླས་པ་ཇི་ལྟར་འཚམ་པར་བྱས་ནས་ལྷག་ཆད་ཀྱི་ཉེས་པ་ཞི་བའི་ཕྱིར་དུ་ཡི་གེ་བརྒྱ་པ་ཅི་མང་བཟླ།  དུས་རྟག་ཏུ་རང་དང་ལྷ་མོའི་ཆོས་ཉིད་ལ་དབྱེ་བ་ཅུང་ཟད་ཀྱང་མེད་པའི་རང་བཞིན་སྟོང་པ་ཉིད་དུ་རོ་གཅིག་ཀྱང་སྟོང་ཉིད་རྟོགས་པའི་ཡེ་ཤེས་ཀྱི་( ༡༨༣ )

གཟུང་རྣམ་ཤིན་ཏུ་དྲག་ཏུ་ཁྲོས་པའི་ཁྲོ་མོའི་གཟུགས་ཅན་སྣང་སྟོང་སྒྱུ་མ་ལྟ་བུའི་སྐུར་ཤར་བ་ཡང་ཡང་དྲན་པར་བྱའོ།  ། བཟླས་པའི་གྲངས་ནི།  མེ་ལྕེ་འབར་བའི་རྒྱུད་ལས།  བྱེ་བ་བཟླས་ན་མ་མོ་མངོན་དུ་འོང་།  ། ས་ཡ་བཟླས་ན་ཕྱག་རྒྱ་སྟོན་པར་བྱེད།  ། འབུམ་ཕྲག་དག་གིས་དངོས་གྲུབ་མཚན་མ་སྟེར།  ། ཅེས་གསུངས་པ་ལྟར་བྱེ་བའམ།  ས་ཡའམ།  མ་མཐའ་འབུམ་ཕྲག་གཅིག་ཙམ་བཟླས་ན་ལས་རུང་བར་འགྱུར་རོ།  ། དེ་ནས་གཏོར་འབུལ།  འཕྲིན་བཅོལ།  བསྟོད་བསྐུལ།  གཤེགས་གཏོར་དང་བཅས་པ་བྱེད།  དེ་ནས་མདུན་བསྐྱེད་ལ་མཆོད་བསྟོད་མདོར་བསྡུས་དང་བཟོད་གསོལ་ཡིག་བརྒྱ་བསྔོ་བ་སྨོན་ལམ་ཤིས་བརྗོད་དང་བཅས་པ་བྱས་ལ།  དེ་ནུབ་ནས་སྒྲུབ་པ་མ་ཐོན་གྱི་བར་ལ་ཆོས་སྐྱོང་འཁོར་བཅས་གཤེགས་སུ་གསོལ་བ་དང་།  བྲིས་སྐུ་ལ་བསྟིམ་པ་སོགས་གང་ཡང་མི་བྱེད་པར་སྒྲུབ་ཁང་དེ་ན་ཆོས་སྐྱོང་འཁོར་བཅས་ཁྲ་ཕུང་ངེ་བཞུགས་པར་བསམ།  དེ་ཕྱིན་ཆད་ཀྱི་ཐུན་རྗེས་མ་རྣམས་ལ་གསར་དུ་བསྐྱེད་པ་མི་བྱེད་པར་བྷྱཽཿབདུན་མ་ལན་གསུམ་དང་།  ཧྲཱིཿཥྚྲཱིས་བསངས་པ་དང་།  སྭ་བྷཱ་ཝས་སྟོང་པར་སྦྱངས་པ་དང་།  སྟོང་པའི་ངང་ལས་རང་གི་མདུན་དུ་ཞེས་པ་ནས།  སྲབ་མཐུར་གདུག་པའི་སྦྲུལ་ལས་བྱས་པ།  དེའི་སྟེང་དུ་གཏོར་མ་དང་གཉིས་སུ་མེད་པའི་དཔལ་ལྡན་དམག་ཟོར་གྱི་རྒྱལ་མོ་ཞེས་སོགས་བརྗོད་དེ་སྔར་ནས་བཞུགས་པ་དེ་ག་གསལ་བཏབ་ནས་བསྒོམ་པ་ཡིན་ནོ།  ། དེ་ལྟར་ཞག་དང་ཟླ་བ་དང་ལོ་ལ་སོགས་པར་ཉིན་རེར་ཐུན་བཞིའམ་དྲུག་དྲུག་གང་བྱེད་ཀྱང་ཐོ་རེངས་ཀྱི་ཐུན་ལ་ཆོ་ག་ཅུང་ཟད་རྒྱས་པ་བྱེད།  ཕྱི་མ་རྣམས་ལ་ཆོ་ག་ཅུང་ཟད་བསྡུས་པ་བྱ་སྟེ།  བསྡུས་པ་བྱེད་ལུགས་ནི།  སྤྱན་འདྲེན་བྷྱཽཿམིང་བརྒྱ་མ་ལ་མཚན་སྟོང་མ།  ། ཞེས་པ་མན་ཆད་དང་།  རྡོ་རྗེ་འཇིགས་བྱེད་ཡུམ་དང་བཅས་པས་དབུ་བརྒྱན་པར་གྱུར།  ཞེས་པའི་རྗེས་ལ་མཆོད་འཕྲེང་བཞག་ནས།  ཨ་ཀཱ་ལི་དེ་ཝི་ས་པ་རི་ཝཱ་ར་ཨརྒྷཾ་པྲ་ཏཱིཙྪ་ཧཱུཾ་སྭཱ་ཧཱ།  ཞེས་སོགས་སྔགས་འབུམ་ཙམ་བྱེད།  ཨ་མཆོད་དོ་ཞེས་པ་ནས།  དྲིན་ཅན་རྩ་བའི་བླ་མ་རིན་པོ་ཆེའི་ཞལ་དུ་ཨ་ཨཱཿཧཱུཾ།  རྒྱལ་བ་རྡོ་རྗེ་འཆང་ནས་བཟུང་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་ཞལ་དུ་ཨ་ཨཱཿཧཱུཾ།  གཞན་ཡང་རྒྱུད་སྡེ་ཆེན་པོ་བཞི་དང་འབྲེལ་བའི་ཞེས་པ་མན་ཆད་འདྲ།  ཐུན་རེ་རེ་བཞིན་ཡིག་བརྒྱ་ཉེར་གཅིག་རེ་གལ་ཆེ་བས་ནན་ཏན་བྱེད།  དེ་ནས་བཤགས་པ་བྱས་ཏེ་བསྐང་རྫས་བྱིན་རླབས་ཨོཾ་སརྦ་བིད་པཱུ་ར་པཱུ་ར་ཞེས་སོགས་ཀྱི་སྔགས་དེ་ཙམ་གྱིས་བྱིན་གྱིས་བརླབས།  བསྐང་བ་རྒྱས་པ་མ་ལྕོགས་ན་ལྔ་པ་ཆེན་པོས་མཛད་པའི་བསྐང་བ་བསྡུས་པ་དེ་བྱས་ན་ལེགས་ཡོང་།  དེ་ནས་བསྐང་གཏོར་ཕུལ་ཏེ།  སེམས་ཉིད་འཕྲིན་ལས་མ་སོགས་ཀྱིས་བསྟོད་ནས་བཟླས་པ་ལ་འཇུག་གོ།  ། དེ་ནས་གཏོར་མ་ཕུལ་ཏེ་ཤ་ཆེན་མའི་གཏོར་རྫོངས་དང་།  བསྟོད་པ་ཡང་ས་བཅུ་མ་དང་།  འདོད་ཁམས་དབང་ཕྱུག་མ་དང་།  ཆར་( ༡༨༤ )སྤྲིན་ལྟར་སྔོ་མ་དང་།  འཆི་མེད་མཆོག་སྩོལ་མ་དང་།  ཆོས་དབྱིངས་དབང་ཕྱུག་མ་ཙམ་བྱས་ནས་ཐུན་མཚམས་ལ་འཇུག། ཐུན་ཐ་མ་ལ་ཆོ་ག་རྒྱས་བསྡུས་ཅི་བྱེད་རུང་གཞི་བདག་གཏོར་མ་ངེས་ཅན་དུ་གཏོང་།  མཇུག་ཆོག་ཤིས་བརྗོད་ཀྱི་བར་སྔ་ཉིན་དང་འདྲ།  ཐུན་དང་པོ་མ་གཏོགས་ཐུན་རེ་རེ་བཞིན་ཡི་དམ་གྱི་ཆོ་ག་རྒྱས་པ་མ་གྲུབ་ཀྱང་སྐྱབས་འགྲོ་སེམས་བསྐྱེད་བྱས་ཏེ་གཙོ་རྐྱང་ཙམ་གསལ་ཡང་འདེབས་ཀྱི་ཚུལ་དུ་བཏང་བས་ཐུས།  དེ་ལྟར་མཚམས་ཀྱི་རིང་སྤང་བླང་གི་རིམ་པ་སྔར་རྒྱས་པར་བཤད་པ་ལྟར་ཡིན་ལ་ཕྱོགས་འགའ་ཞིག་གི་བསྙེན་ཡིག་གི་ནང་དུ་སྐུ་མཚམས་མ་གྲོལ་བ་གཞན་དང་ཕྲད་པ།  གསུང་མཚམས་མ་གྲོལ་བ་ངག་ཤོར་བ།  ཐུགས་མཚམས་མ་གྲོལ་བ་ཉོན་མོངས་དྲག་པོས་བར་དུ་གཅོད་པ་ཞེས་བྱ་བ་འདུག་སྟེ་སྔར་བཤད་པའི་སྤང་བྱ་དེ་དག་གི་ནང་དུ་འདུས་སོ།  ། གཞན་ཡང་སྒྲུབ་པ་མ་ཐོན་པར་གནས་མི་སྤོ།  གདན་མི་སྤྲུག། མི་དང་ཁ་འཕྲོ་མི་བསྲེ།  གཏོར་མ་དུས་ལས་མ་ཡོལ་བར་འབུལ།  འཐབ་མོ་དང་འཁོན་མི་བྱ།  གཏོར་མའི་ཕུད་ཉམས་སུ་མི་འཇུག། སྒྲུབ་ཁང་དུ་ཁྱི་དང་ཡུག་ས་དང་མཛེ་བོ་དང་དམེ་ཅན་སོགས་འོང་དུ་མི་འཇུག། དེ་ཀུན་གྱི་ཟས་སྐོམ་ལ་འཛེམ།  རང་གི་མལ་དུ་གཞན་མི་གཏོང་།  འཕྲེང་བ་མི་ལག་ལ་མི་འགྲིམ།  མཚོན་རྩེ་ཁར་མི་འཇུག་ཞེས་བྱ་བ་དང་།  སྔགས་བཟླ་བའི་བར་ཆད་གློ་ལུ་བ།  གཏམ་སྨྲ་བ།  སྦྲིད་པ།  གཉིད་ལ་ཤོར་བ།  ཡེངས་པ་དང་ལྔ་ཞེས་བྱ་བ་འདུག་སྟེ་སྔར་གྱི་སྤང་བླང་དེ་དག་གི་ནང་དུ་འདུའོ།  ། སྒོམ་བཟླས་ཀྱི་སྐབས་སུ་སེམས་མི་ཡེངས་པ་ཤིན་ཏུ་གལ་ཆེ་མོད།  འོན་ཀྱང་ལས་དང་པོ་པ་དང་པོ་ནས་མི་ཡེངས་པ་མི་འབྱུང་།  དྲན་ཤེས་བསྟེན་ནས་ཡེངས་ན་ཡང་ནང་དུ་བཀུག་སྟེ་མི་ཡེངས་པའི་ཐབས་བྱ།  སྐྱོ་ཤས་ཡང་དང་ཡང་དུ་གསལ་བཏབ་ན་ལེགས།  ཐུན་རེ་རེ་བཞིན་གཏོར་མ་མཐེབ་སྐྱུས་གསོས།  ཉེར་སྤྱོད་བརྗེ་བ་སོགས་བྱ།  ཐུན་མཚམས་རྣམས་སུ་ཡང་སྔགས་བཟླ་བ་ལ་འབད་ན་དགོས་པ་ཆེ།  མཚམས་ཀྱི་རིང་སྤྱིར་རེ་དོགས་མེད་པ་དགོས།  ཁྱད་པར་ལུས་སེམས་བདེ་མི་བདེ་དང་།  ཉམས་སྣང་ངམ་རྨི་ལམ་ལྟ་བུར་རྟགས་དང་མཚན་མ་ངན་པ་ཅི་བྱུང་ཡང་དེ་ལ་ཡ་ང་བ་དང་རྣམ་རྟོག་མི་བྱ་བར་བླ་མ་དང་ལྷ་ལ་ཡིད་ཆེས་ཀྱི་མོས་གུས་རྩེ་གཅིག་པས་སྒོམ་བཟླས་ལ་འབད་ན་རང་ཞིར་འགྲོ།  དེ་ལྟར་བྱས་པས་ལུས་སེམས་དང་སྣང་བ་ཇེ་བདེ།  སྤྱིར་དཀོན་མཆོག་དང་ཁྱད་པར་རང་གི་བླ་མ་དང་ཡི་དམ་ལ་དད་པ་དང་ཡིད་ཇེ་ཆེས་ཇེ་འཕེལ་སྒོམ་བཟླས་ལ་སྤྲོ་བ་ཇེ་ཆེ།  ལྷའི་ང་རྒྱལ་དང་གསལ་སྣང་ཇེ་བརྟན།  བཟླས་པའི་དམིགས་པ་ཇེ་གསལ།  ཆགས་སྡང་སོགས་ཀྱི་རྣམ་རྟོག་ངན་པ་ཇེ་ཆུང་།  རྣམ་གཡེང་ཇེ་ཉུང་།  ཤེས་རྒྱུད་ཇེ་འཇམ།  བསམ་པ་ཇེ་བཟང་ལ་སོང་ན་བསྙེན་པ་ལམ་དུ་འགྲོ་བའི་རྟགས་ཡིན།  བླ་མ་ཡི་དམ་གྱིས་རྗེས་སུ་འཛིན་པའི་རྟགས་ཡིན།  བྱིན་རླབས་འཇུག་པའི་( ༡༨༥ )རྟགས་ཡིན།  རྟོགས་པ་རྒྱུད་ལ་སྐྱེ་བའི་རྟགས་ཡིན་པས་ཆེས་ཆེར་རྒྱུན་བསྲིང་བ་ལ་འབད་དགོས་སོ།  ། དེ་ལྟར་བསྙེན་པའི་གྲངས་ཐོན་ནས་བསྙེན་མཚམས་གྲོལ་བར་ཐུག་པ་ན།  མཇུག་གི་ཆོ་ག་ནི།  ཐུན་ཐ་མ་སྔ་དྲོའི་ཐུན་ལྟ་བུ་ལ་བདག་མདུན་གྱི་ཆོ་ག་རྒྱས་པར་བྱེད།  བསྟོད་བསྐུལ་དང་གཤེགས་གཏོར་ཚར་བ་དང་།  གཏོར་མ་གསར་པ་ཞིག་བཤམས།  དེ་དང་འབུལ་གཏོར་རྙིང་པའི་ནང་དུ་སྒྲུབ་གཏོར་གྱི་ནང་ནས་མཐེབ་སྐྱུ་ཁ་ཤས་འཕྲིས་ཏེ་བླུག་ལ་ཁང་ཐོག་གམ་སྒྲུབ་ཁང་གི་ཁྱམས་ལྟ་བུར་ཉེར་སྤྱོད་དང་བཅས་པ་བཤམས།  ཆང་ཆུ་ནང་མཆོད་ཀྱིས་བྲན་ནས་བྱིན་གྱིས་བརླབས།  བྷྱཽཿརབ་འབྱམས་རྒྱལ་བ་ཀུན་གྱི་འཕྲིན་ལས་ལ།  ། ཞེས་སོགས་གཤེགས་གཏོར་གྱི་སྐབས་བཞིན་ཆོས་དབྱིངས་དབང་ཕྱུག་མ་དང་བཅས་པ་བྱས་ལ་གཏོར་མའི་རྩེ་མོ་ནས་ནམ་མཁའ་ལ་གཏོར།  གཏོར་མ་གསར་པ་བྱང་ཤར་མཚམས་སུ་ཕུལ།  ལྷག་མ་ནང་དུ་བསྡུས་ཏེ་མཆོད་བསྟོད་བདུད་རྩི་མྱང་བ་བསྟོད་པ་དང་འཕྲིན་བཅོལ་སོགས་དང་།  བཟོད་གསོལ།  ཡིག་བརྒྱ།  བསྔོ་སྨོན་རྣམས་བྱས་ཏེ་གཏོར་མའི་ལྷ་མོ་འཁོར་དང་བཅས་པ་བྲིས་སྐུ་སོགས་རྟེན་ལ་བསྟིམ།  རྟེན་མེད་ན་གཤེགས་གསོལ་བྱེད།  མངའ་གསོལ་ཤིས་བརྗོད་དང་བཅས་པ་བྱ།  བདག་བསྐྱེད་ཉེར་བསྡུ་བྱས་ཏེ་ལས་ཀྱི་རྗེས་མི་མངོན་པར་བྱའོ།  ། དེ་ནས་སྟབས་བདེ་ན་དཔའ་བོའི་སྟོན་མོ་དང་།  ཆོས་སྐྱོང་ལ་བསྐང་གསོ་དང་།  ཡུལ་ལྷ་གཞི་བདག་ལ་གཏོར་འབུལ་དང་བསངས་སོགས་རྒྱས་པ་གཏོང་།  ཡི་དམ་གྱི་གཏོར་མ་དང་སྒྲུབ་གཏོར་སོགས་བསྡུས་ཏེ་དངོས་གྲུབ་ཀྱི་ཚུལ་དུ་ལོངས་སྤྱོད་མཆོད་པ་གཤེགས་དགོས་པ་རྣམས་ས་ཕྱོགས་གཙང་བའམ་ཆུ་ཆེན་པོར་གཤེགས།  ཡི་དམ་དང་སྲུང་མའི་བྲིས་འབུར་གྱི་སྐུ་དང་།  རང་གི་ཡི་དམ་དུ་བྱས་པའི་རྒྱུད་ཀྱི་གླེགས་བམ།  དམ་རྫས་རྡོར་དྲིལ་ཌཱ་མ་རུ།  ཐོད་པ་སོགས་ཀྱི་ཕྱག་མཚན།  བསྙེན་སྒྲུབ་ཀྱི་སྐབས་ཀྱི་བགྲང་འཕྲེང་ལ་སོགས་པ་དབང་མ་ཐོབ་བ་དང་།  དབང་ཐོབ་ཀྱང་མི་དད་པ་དང་།  དམ་ཚིག་མི་གཙང་བ་ལ་སོགས་པ་ལ་བསྟན་ན་དངོས་གྲུབ་ཉམས་པ་དང་།  བར་ཆད་ཀྱི་རྒྱུར་འགྲོ་བར་གསུངས་པས་གཞན་གྱིས་མི་མངོན་པའི་སར་སྦའོ།  ། མཚམས་ཐོའི་ལྷ་ལ་མཆོད་གཏོར་ཕུལ་ཏེ་གཤེགས་གསོལ་བྱས་ལ་ཐོ་འགོམ་ཡུག་སོགས་མི་འགྲོ་བར་འཇོག། མཚམས་འགྲོལ་དུས་ཐོག་མར་ནང་མཚམས་འགྲོལ།  དེ་ཡང་སྔར་མཚམས་འོག་ཏུ་བཅུག་ཀྱང་མཚམས་ཀྱི་རིང་མ་ཕྲད་པ་ཡོད་ན་དེ་དག་དང་།  གཞན་ཡང་རང་གི་ཟླ་བོ་དང་ཉེ་དུ་སོགས་དམ་ཚིག་གཙང་ཞིང་ཡིད་དང་མཐུན་པ་ཉེ་འཁོར་ན་ཡོད་པ་རྣམས་དང་འཕྲད།  དེ་ནས་མཚམས་ཀྱི་ཕྱི་རོལ་ཏུ་མི་མང་གིས་མི་མཐོང་བར་ཅུང་ཟད་རེ་འགྲོ།  དེ་ནས་རིམ་གྱིས་( ༡༨༦ )ཕྱི་མཚམས་གྲོལ་ཏེ་མི་གཞན་དང་འཕྲད་པ་སོགས་བྱའོ།  ། ལྔ་པ་དེ་ལྟར་ཉམས་སུ་བླངས་པའི་དགོས་པ་གྲུབ་ནས་ཇི་ལྟར་བྱ་བ་ནི།  བསྙེན་པ་སོང་མཚམས་གྲོལ་བ་ཡིན་ཟེར་ནས་བླ་མ་དང་ལྷ་དང་ཆོས་སྐྱོང་ལ་རྒྱང་བསྐྱུར་བྱ་མི་རུང་བས་བསྙེན་པ་ཐོན་ནས་ཀྱང་ཉིན་རེ་བཞིན་བསྒོམ་བཟླས་དང་མཆོད་གཏོར་འབུལ་བ།  འཕྲིན་ལས་འཆོལ་བ་སོགས་རྒྱས་འབྲིང་བསྡུས་པ་ཅི་རིགས་པ་ལ་བརྩོན་པར་བྱས་ཏེ་དུས་དང་གནས་སྐབས་ཐམས་ཅད་དུ་དཔལ་ལྡན་དམག་ཟོར་གྱི་རྒྱལ་མོ་ལ་བློ་ཕུགས་ལིངས་ཀྱིས་གཏད་དེ་འདི་ནས་བཟུང་བྱང་ཆུབ་མ་ཐོབ་ཀྱི་བར་དུ་ནམ་ཡང་འབྲལ་བ་མེད་པའི་རྟེན་འབྲེལ་འགྲིག་པ་ལ་བརྩོན་དགོས་སོ།  ། གཞན་ཡང་དཔལ་ལྡན་ལྷ་མོའི་རྟེན་བཞིའི་གནད་ཀྱི་ཡིག་ཆུང་ལ་བརྟེན་ནས་ཕྱི་ནང་གསང་གསུམ་དེ་ཁོ་ན་ཉིད་ཀྱི་རྟེན་བཅའ་བ་དང་།  ཞི་རྒྱས་དབང་དྲག་གི་གཏོར་སྒྲུབ་དང་གཏོར་ཆེན་སོགས་དང་།  ལས་བཞིའི་སྦྱིན་སྲེག་སོགས་ཀྱི་སྒོ་ནས་བསྟན་པ་དང་འགྲོ་བ་ཡོངས་ལ་ཕན་པའི་འཕྲིན་ལས་བསྒྲུབ་པ་ལ་བརྩོན་པར་བྱའོ།  ། དེ་ལྟར་འདིར་ནི་རང་བློ་གསལ་ཞིང་བག་ཆགས་འཇོག་པ་དང་།  རང་དང་སྐལ་བ་མཉམ་པའི་གྲོགས་མཆེད་འགའ་ཞིག་ལ་ཕན་པའང་སྲིད་སྙམ་ནས་བསྙེན་སྒྲུབ་ལས་གསུམ་གྱི་ནང་ནས་བསྙེན་པའི་ཚུལ་བཤད་པ་ལ་གཞིར་བྱས་ཏེ་དམ་པ་གོང་མའི་གསུང་ལས་ལེགས་པར་བཏུས་ཏེ་ཉམ་ཆུང་རྣམས་ལ་འཕྲལ་དུ་མཁོ་ཚོད་རྣམས་གསལ་བར་བཀོད་པ་ཡིན་གྱི་ཞིབ་པར་ནི་ལས་གསུམ་རྣམ་གཞག་དང་བེའུ་བུམ་སོགས་ལས་ཤེས་པར་བྱའོ།  ། བརྒྱུད་ལྡན་བྱིན་རླབས་བདུད་རྩི་སྙིང་ལ་འཁྱིལ།  ། མངོན་རྟོགས་དཔག་བསམ་ལྗོན་པ་ཡངས་ཤིང་རྒྱས།  ། འདོད་དགུའི་དངོས་གྲུབ་སྐལ་ལྡན་ཡོངས་ལ་སྤེལ།  ། བཤད་སྒྲུབ་བསྟན་པ་ཕྱོགས་བཅུར་རྒྱས་གྱུར་ཅིག།
ཅེས་ཆུ་ཁྱི་ལོའི་ནག་པ་ཟླ་བའི་དབང་ཕྱོགས་ཀྱི་ཚེས་ལ་བདག་ལམ་བྲག་བླ་མས་སྦྱར་བའི་ཡི་གེ་པ་ནི་དགེ་སློང་བློ་བཟང་སྨོན་ལམ་གྱིས་བགྱིས་པ་འདིས་ཀྱང་དཔལ་ལྡན་ལྷ་མོ་སྙིང་ལ་ཞུགས་པ་དང་ནམ་ཡང་འབྲལ་བར་མ་གྱུར་ཅིག། ཛ་ཡནྟུ། །  ། །